b'\n_START_ARTICLE_\nPrimerjalna knji\xc5\xbeevnost (revija)\n_START_PARAGRAPH_\nRevija Primerjalna knji\xc5\xbeevnost od leta 1978 izhaja dvakrat letno.\n_START_SECTION_\nKoncept\n_START_PARAGRAPH_\nIzdaja jo Dru\xc5\xa1tvo za primerjalno knji\xc5\xbeevnost. Prvih dvajset letnikov je uredil Darko Dolinar, od leta 1998 do 2002 je bil glavni urednik Tomo Virk, leta 2003 pa je uredni\xc5\xa1ko delo prevzela Darja Pavli\xc4\x8d. Revija je osredoto\xc4\x8dena na raziskovanje zvez med slovensko in evropsko oz. svetovno literaturo, vpra\xc5\xa1anje o eksistenci, zgradbi in funkciji literarne umetnosti. Kriti\xc4\x8dno obravnava smeri in njihovo vlogo na Slovenskem. Tako poleg znanstvene opravlja \xc5\xa1e \xc5\xa1ir\xc5\xa1o kulturno funkcijo. Uredni\xc5\xa1ki odbor sestavljajo Darko Dolinar, Marko Juvan, Lado Kralj, Vid Snoj in Jola \xc5\xa0kulj.\n_START_SECTION_\nPrva izdaja\n_START_PARAGRAPH_\nRevija je glasilo za primerjalno knji\xc5\xbeevnost in literarno teorijo. Namenjena je raziskovanju zveze med slovensko literaturo in evropskimi literarnimi in umetnostnimi pojavi. Poleg razprav in \xc4\x8dlankov naj bi revija objavljala tudi bibliografske in dokumentarne prispevke. V prvi \xc5\xa1tevilki so svoje razprave objavili glavni predstavniki strok, Anton Ocvirk, Du\xc5\xa1an Pirjevec in Janko Kos.\n_START_SECTION_\nVsebina\n_START_PARAGRAPH_\nObjavlja razprave s podro\xc4\x8dja primerjalne knji\xc5\xbeevnosti, literarne teorije, metodologije, estetike in drugih sorodnih podro\xc4\x8dij. Prispevki so v sloven\xc5\xa1\xc4\x8dini in drugih tujih jezikih. Z leti je revija postala obse\xc5\xbenej\xc5\xa1a, saj je namesto \xc5\xa1tirih v \xc5\xa1tevilki objavljeno po navadi osem \xc4\x8dlankov. Ob\xc4\x8dasno pa poleg dveh rednih izdaj na leto izide tudi posebna, dvojezi\xc4\x8dna \xc5\xa1tevilka, s \xc4\x8dimer pa revija \xc5\xa1iri svojo mednarodno prepoznavnost. Naj\xc5\xa1tevilnej\xc5\xa1e so razprave iz slovenske knji\xc5\xbeevnosti, primerjalne zgodovine, epistemologije in metodologije literarne vede. \xc4\x8clanki v rubriki so manj pogosti. Od leta 2000 dalje je revija dostopna na spletu. Pogostej\xc5\xa1e so razprave, ki govorijo o slovenski knji\xc5\xbeevnosti kot pa tuji.'